河魨之美唯西施乳得名舊矣而未有作詩者戲作此詩
作者：周紫芝
朝代：宋

paragraphs: 吳王宮中半吳女，選入吳宮歌白苧。
姑蘇臺上看西施，羞得紅粧不歌舞。
青絲籠髻雲剪衣，玉垂雙乳膚凝脂。
香羅對畫兩鸂鶒，半約胸酥人未知。
邇來紅魚新入饌，西施乳入詩翁眼。
釅白還驚春雪温，細理不知燕玉軟。
坐中嘉名思昔人，未許八珍當禁臠。
更將人乳作蒸豚，可笑此郎風味淺。
不知柱下風流張相君，暮年飲乳不飲醇。
帳中侍兒知有幾，當時西子今未聞。
白頭自笑竹坡老，烹鮮誰餉杯中珍。
江瑤歛袂敢争席，一尊伴我抛青春。